กรมการข้าว ชูกลุ่มอินทรีย์บุฤาษี เป็นกลุ่มอินทรีย์ต้นแบบ จังหวัดสุรินทร์ วางแผนพัฒนาเกษตรกรสู่การเป็นชุมชนต้นแบบการปลูกข้าวอินทรีย์ในอนาคต
นายณัฏฐกิตติ์ ของทิพย์ อธิบดีกรมการข้าว กล่าวว่า จังหวัดสุรินทร์ มีการส่งเสริมให้เกษตรกรทำการเกษตรแบบอินทรีย์ ตั้งแต่ปี 2542 โดยสนับสนุนให้มีการรวมกลุ่มกันและรับรองระบบการผลิตข้าวอินทรีย์ จนได้รับการยอมรับจากผู้บริโภค ซึ่งจังหวัดสุรินทร์ เป็นจังหวัดนำร่องด้านเกษตรอินทรีย์แห่งแรกของประเทศไทย ถือเป็นการกระตุ้นให้เกษตรกรหันมาทำเกษตรอินทรีย์กันมากขึ้นเรื่อยๆ จนกระทั่งปี 2560 - 2564 กระทรวงเกษตรฯ โดยกรมการข้าว ได้มีโครงการส่งเสริมการผลิตข้าวอินทรีย์ หรือที่รู้จักกันในชื่อ อินทรีย์ 1 ล้านไร่ เข้ามาส่งเสริมให้เกษตรกรรวมกลุ่มผลิตข้าวอินทรีย์ จนถึงปัจจุบันนี้มีเกษตรกรสมัครเข้าร่วมโครงการทั้งหมด 580 กลุ่ม 11,049 ราย พื้นที่ 116,035 ไร่ วิสาหกิจชุมชนเกษตรอินทรีย์ตำบลบุฤาษี เป็นอีกหนึ่งกลุ่มที่เข้าร่วมโครงการส่งเสริมการผลิตข้าวอินทรีย์ เกิดผลสำเร็จหลายๆด้านและสามารถรวมกลุ่มกันขึ้นมาได้ โดยหลังจากรวมตัวกันภายใต้รูปแบบวิสาหกิจชุมชนแล้ว กลุ่มได้มีโรงสี โรงบรรจุที่ได้มาตรฐานและได้รับการรับรอง นอกจากนี้กลุ่มยังได้รับการรับรองมาตรฐานสินค้าข้าว Q, Organic Thailand ข้าวพันธุ์แท้จากกรมการข้าว และข้าวสิ่งบ่งชี้ทางภูมิศาสตร์ หรือข้าว GI ข้าวหอมมะลิสุรินทร์ ต่อมาชาวบ้านในพื้นที่เห็นความสำเร็จจึงมาสมัครเข้าร่วมเป็นสมาชิกมากขึ้น ปัจจุบันวิสาหกิจชุมชนฯ แห่งนี้ จึงกลายเป็นชุมชนต้นแบบการปลูกข้าวอินทรีย์และด้านเกษตรประเภทอื่นๆ เพื่อให้พี่น้องเกษตรกรชาวนาได้เข้ามาศึกษาเรียนรู้และนำไปปรับใช้ในพื้นที่ของตนต่อไป ปัจจุบันกลุ่มมีตลาดทั้งในและต่างประเทศ สามารถส่งออกข้าวอินทรีย์ของจังหวัดสุรินทร์ไปต่างประเทศทั้งกลุ่มอาเซียนและยุโรป